b'\n_START_ARTICLE_\nAragonit\n_START_SECTION_\nNahajali\xc5\xa1\xc4\x8da\n_START_PARAGRAPH_\nTipi\xc4\x8dna lokacija aragonita je Molina de Aragon v Guadalahari, \xc5\xa0panija, po kateri so ga poimenovali leta 1797. V ju\xc5\xbeni Slova\xc5\xa1ki je blizu Ro\xc5\xbe\xc5\x88ave 300 m dolga slavna Ohtinska aragonitna kra\xc5\xa1ka jama (slova\xc5\xa1ko: Ochtinsk\xc3\xa1 aragonitov\xc3\xa1 jasky\xc5\x88a), ki je polna aragonitnega okrasja in je vklju\xc4\x8dena v UNESCOv seznam svetovne naravne dedi\xc5\xa1\xc4\x8dine. Veliki skladi oolitskega aragonitnega peska so na morskem dnu na Bahamih. _NEWLINE_V Sloveniji je najlep\xc5\xa1i aragonit v Ravenski jami pri Cerknem, najdemo pa ga tudi v okolici Pod\xc4\x8detrtka. V preteklosti so bila opisana tudi nahajali\xc5\xa1\xc4\x8da v Litiji, nad Bohinjsko Bistrico, v okolici \xc5\xa0entjan\xc5\xbea in pod Blego\xc5\xa1em._NEWLINE_Aragonit se tvori v skoraj vseh lupinah mehku\xc5\xbecev in apnen\xc4\x8dastih skeletih kamnitih koralnjakov (Scleractinia). Odlaganje minerala v lupinah mehku\xc5\xbecev je zelo odvisno od biologije, zato so nekatere kristalne oblike biogenega aragonita zna\xc4\x8dilno druga\xc4\x8dne od oblik anorganskega aragonita. Nekateri mehku\xc5\xbeci imajo lupino v celoti zgrajeno iz aragonita, drugi pa iz aragonita in kalcita.  _NEWLINE_Aragonit se tvori tudi v oceanih kot morski cement in kra\xc5\xa1kih jamah. Plast biserovine fosilnih aragonitnih lupin nekaterih izumrlih amonitov tvori iridescentno snov, imenovano amolit. Amolit lahko poleg aragonita vsebuje tudi kalcit, kremen, pirit in druge minerale in se uporablja za izdelavo nakita. _NEWLINE_Aragonit je metastabilen in se zato v fosilih obi\xc4\x8dajno pretvori v kalcit. Aragonit, ki je starej\xc5\xa1i od karbona, je skoraj nepoznan.\n_START_SECTION_\nFizikalne lastnosti\n_START_PARAGRAPH_\nAragonit je pri standardni temperaturi in tlaku termodinamsko nestabilen in se bo v 10\xe2\x81\xb7 do 10\xe2\x81\xb8  letih pretvoril v kalcit. Druga oblika kalcijevega karbonata, ki je v pogojih, ki vladajo na Zemljini povr\xc5\xa1ni, \xc5\xa1e bolj metastabilna, je vaterit ali \xce\xbc-CaCO\xe2\x82\x83.'